Commersant.ge | El País: ევროპა - დემოგრაფიული თვითმკვლელობის ზღვარზე
მთელს ევროპაში შეიმჩნევა ულტრა-მემარჯვენე იდეოლოგიის პოპულარობის ზრდა, რაც გამოწვეულია მზარდი ანტიპატიით მიგრანტებისადმი, და თვითმყოფადობის დაკარგვის შიშით.
ამ იდეოლოგიის მომხრეებს სურთ ევროპის გადაქცევა ჩაკეტილ და აუღებელ ციხე-სიმაგრედ, რომელიც შეაკავებს მიგრანტების შეუჩერებელ ნაკადს.
მათ არ სურთ იმის გაცნობიერება, რომ მათი პირადი ბედი დამოკიდებულია ზუსტად იმ ადამიანებზე, ვინც იმყოფება ამ ვირტუალური კედლის მიღმა. ევროპა უკვე დიდი ხანია დგას დემოგრაფიული თვითმკვლელობის გზაზე.
ამჟამად ევროკავშირში ცხოვრობს 511 მლნ. ადამიანი, თუმცა, 2015 წლიდან სიკვდილიანობა აჭარბებს შობადობას, და იმის ერთადერთი მიზეზი, რომ ევროპის მოსახლეობის რაოდენობა არ მცირდება, არის ის, რომ კონტინენტზე ყოველწლიურად ჩამოდის 1,3 მლნ. მიგრანტი.
1900 წელს ევროპაში ცხოვრობდა მსოფლიოს მოსახლეობის 20%, 1960-ში - 13,5 %, 2015-ში - 6,9%, ხოლო 2040-ში ეს მაჩვენებელი შემცირდება 5%-მდე.
თუმცა, მნიშვნელოვანია არა მხოლოდ მოსახლეობის რაოდენობის კლება, არამედ ამ პროცესის გავლენა ევროპის სიცოცხლისუნარიანობაზე.
დემოგრაფიულ კრიზისზე მოქმედებს 2 ფაქტორი, რომელიც არის ცივილიზაციის განვითარების შედეგი - სიცოცხლის ხანგძლივობის ზრდა, რომელმაც უკვე მიაღწია 81 წელს, და შობადობის მკვეთრი შემცირება.
მოსახლეობის რაოდენობის სტაბილურად შენარჩუნებისთვის, მშობიარობის დონე უნდა შეადგენდეს 2,1 ბავშვს 1 ქალზე, დღეს კი ევროკავშირში ეს მაჩვენებელი შეადგენს 1,5-ს. უარესი სიტუაციაა ესპანეთში - 1, 2 ბავშვო 1 ქალზე.
თუ ეს ტენდენცია გაგრძელდება, და პარალელურად ჩაიკეტება კარები მიგრანტებისთვის, 2050 წლისთვის ევროკავშირის მოსახლეობის რიცხოვნობა შემცირდება 49 მილიონით - მაგალითად გერმანიაში კლება იქნება 11 მლნ. ადამიანი, ესპანეთში - 7 მლნ.
შრომისუნარიანი მოსახლეობის შემცირება უარყოფითად იმოქმედებს ეკონომიკურ განვითარებაზე. სტატისტიკის ეროვნული სამსახურის გათვლებით, 40 წლის შემდეგ ესპანეთში იქნება 8 მლნ.-ით ნაკლები შრომისუნარიანი ადამიანი, ვიდრე არის დღეს, და 8 მლნ. პენსიონერი.
არავის არ აქვს პასუხი კითხვაზე - ამ შემთხვევაში ვინ უნდა არჩინოს ის 17 მილიონი პენსიონერი, რომელიც არჩევნებში აძლევს ხმას მემარჯვენეებს და იზოლაციონისტებს?
ესპანეთი არაა მარტო ამ პრობლემის წინაშე - მსგავსი სიტუაციაა მთელს ევროპაში.
შექმილი მდგომარეობა შემაშფოთებელია - მოსახლეობის ზრდისთვის საჭიროა დიდი საიმიგრაციო ნაკადები, თუმცა, რაც უფრო მეტია მიგრანტები, მით უფრო იზრდება აგრესიული დამოკიდებულება მათ მიმართ.
მემარჯვენე რადიკალები და ნაციონალისტები, რომლებიც სულ 10 წლის წინ იყვნენ უიმედო მარგინალები - დღეს იპყრობენ მოწინავე ქვეყნების პარლამენტებს და ზრდიან თავიანთ წარმომადგენლობას ევროპარლამენტში, რასაც ნათლად დავინახავთ 26 მაისს, ევროპარლამენტის არჩევნების ბოლო დღეს.
ამ ეტაპზე ნაციონალისტები არიან უმცირესობაში ყველა ქვეყანაში, თუმცა, ზრდის ტემპების გათვალისწინებით, არაა გამორიცხული, რომ მალე ეს მოცემულობაც შეიცვლება.
დღესაც კი, უმცირესობაში ყოფნის პირობებშიც კი, ნაციონალისტები ქმნიან პოლიტიკურ და კულტურულ ბარიერებს მიგრანტების წინაშე, რაც ხდის ევროპაში შექმნილ დემოგრაფიულ სიტუაციას ჩიხურს.